[pic] | KOMISIJA EVROPSKIH SKUPNOSTI |

Bruselj, 22.9.2009

COM(2009) 488 konč.

POROČILO KOMISIJE SVETU IN EVROPSKEMU PARLAMENTU

o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2008

POROČILO KOMISIJE SVETU IN EVROPSKEMU PARLAMENTU

o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2008

(Besedilo velja za EGP)

1. UVOD

Februarja 2007 je bil s Sklepom Komisije[1] ustanovljen Evropski raziskovalni svet (ERC) kot nov ambiciozen sestavni del raziskovalne politike EU na podlagi določb sedmega okvirnega programa. Predstavlja sredstvo za izvajanje posebnega programa „Zamisli“, katerega proračun za obdobje 2007–2013 znaša 7,51 milijarde EUR. ERC sestavlja neodvisni znanstveni svet, ki mu pomaga posebna izvedbena struktura, deluje pa v skladu z načeli znanstvene odličnosti, samostojnosti, učinkovitosti, preglednosti in odgovornosti.

Komisija je v tem letnem poročilu za 2008, ki ga je sestavila v sodelovanju z znanstvenim svetom ERC, predstavila svojo oceno dejavnosti ERC ter uresničevanja ciljev v drugem letu njegovega obstoja.

Dejavnosti ERC v tem letu je mogoče razdeliti v dve glavni skupini. V prvo spada nadaljnje izvajanje programa, zlasti izvajanje prvega razpisa za subvencije ERC za priznane raziskovalce ter objava drugega razpisa za subvencije ERC za začetek samostojne poti raziskovalca in za subvencije ERC za priznane raziskovalce. S tem povezane dejavnosti vključujejo operativno izboljšanje sistemov upravljanja z razpisi in strokovnega ocenjevanja, ukrepe za zagotavljanje celovitosti postopkov in procesov, zagotavljanje strateške in upravne podpore znanstvenemu svetu ter komunikacijo z znanstveno skupnostjo.

Drugo področje dejavnosti se nanaša na ustanovitev izvajalske agencije ERC, ki bo sčasoma prevzela vlogo posebne izvedbene strukture, ki jo trenutno opravlja Komisija. Dejavnosti na tem področju so vključevale sprejetje akta o pooblastitvi, izbiro in zaposlovanje novega osebja za agencijo ter imenovanje pripravljalnega odbora. Poleg tega je Komisija pripravila metodologijo za pregled mehanizmov in struktur, ki se uporabljajo pri izvajanju programa, opravljen v letu 2009.

2. PRAVNA PODLAGA

V členu 4(4) Odločbe o posebnem programu „Zamisli“[2] je navedeno:

Porok za samostojnost in celovitost Evropskega raziskovalnega sveta je Komisija, ki zagotavlja pravilno izvajanje zaupanih nalog in Evropskemu parlamentu in Svetu letno poroča o dejavnostih Evropskega raziskovalnega sveta in uresničevanju ciljev posebnega programa.

V Prilogi I k isti Odločbi je navedeno, da se letno poročilo sestavi v sodelovanju z znanstvenim svetom.

3. STRATEšKA VPRAšANJA

Znanstveni svet je odgovoren za določitev znanstvene strategije ERC, vključno s pripravo letnega delovnega programa „Zamisli“. V letu 2008 se strategija ERC ni bistveno spremenila. Potrebne pa so bile prilagoditve in izboljšave, saj je povečanje virov financiranja ERC prvič do zdaj omogočilo, da so se razpisi za subvencije za začetek samostojne poti raziskovalca in subvencije za priznane raziskovalce izdajali v okviru istega letnega proračuna.

Prilagodil se je tudi sistem strokovnega ocenjevanja ERC, zlasti glede obravnavanja interdisciplinarnih predlogov, komunikacijske strategije ERC v zvezi z objavo rezultatov ocenjevanja in strategije za izogibanje navzkrižju interesov.

3.1. Subvencije

Znanstveni svet je v okviru posebnega programa „Zamisli“ razvil dve „osrednji“ shemi financiranja, namenjeni spodbujanju raziskovalne odličnosti na vseh področjih znanja. Upravičeni so raziskovalci, ki delujejo v državah članicah EU ali pridruženih državah sedmega okvirnega programa (7OP) oziroma se vanje selijo, ne glede na državljanstvo. Na ta način se zaščiti tudi človeški kapital: najbolj nadarjene se zadrži v Evropi in privablja vanjo.

Ti shemi sta:

subvencije ERC za začetek samostojne poti raziskovalca („ERC Starting Independent Researcher Grants“): podpirajo samostojno poklicno pot odličnih raziskovalcev, ki so pripravljeni ustanoviti ali okrepiti lastno neodvisno raziskovalno skupino ali, odvisno od področja, pripraviti lasten neodvisen raziskovalni program;

subvencije ERC za priznane raziskovalce („ERC Advanced Investigator Grants“): podpirajo odlične, inovativne raziskovalne projekte na pobudo raziskovalcev, ki jih vodijo vodilni priznani raziskovalci katere koli starosti, ki so se na svojem področju že izkazali kot samostojni vrhunski raziskovalci.

3.2. Delovni program

Znanstveni svet je pripravil delovni program „Zamisli“[3] za leto 2008 in ga v začetku leta 2008 predložil Komisiji, ki ga je nato tudi sprejela. Zaradi izredno velikega števila vlog, prejetih v zvezi z razpisom za subvencije za začetek samostojne poti raziskovalca v letu 2007, so bile potrebne prilagoditve. V tem letu je bilo število predlogov trikrat večje od pričakovanega, poleg tega, da so zelo obremenili vire posebne izvedbene strukture (upravno infrastrukturo in infrastrukturo IT) ter njene ocenjevalne odbore, pa je bila njihova splošna stopnja uspešnosti samo 3 %.

V letu 2008 so bile zato uvedene številne prilagoditve v zvezi s prihodnjimi razpisi, katerih namen je bil zagotoviti zmanjšanje števila predlogov, ne da bi se pri tem ogrozila kakovost vlog. Da bi odvrnili nekonkurenčne predloge, sta bili uvedeni primerjalna analiza znanstvenih referenc vlagateljev in omejitev ponovne vložitve predlogov.

V zvezi s subvencijami za začetek samostojne poti raziskovalca je bilo uvedeno simetrično oženje pogojev za upravičenost z 2 do 9 let v letu 2007 na 3 do 8 let v letu 2008. Glede subvencij za priznane raziskovalce je bilo odločeno, da se proračunska sredstva za prva dva razpisa (2008 in 2009) povežejo, da bi bil tako vlagateljem v teh dveh zaporednih letih na voljo skupen proračun v višini približno 1 milijarde EUR. Da bi se zagotovilo enako obravnavanje vseh vlagateljev se pogoji za upravičenost ter postopka prijave in strokovnega ocenjevanja za subvencije za priznane raziskovalce niso materialno ocenili glede na predhodni delovni program.

3.3. Metodologija strokovnega ocenjevanja

Ker bosta kakovost postopka strokovnega ocenjevanja ERC in zaupanje, ki ga ta vzbuja v raziskovalni skupnosti, bistvena za uresničitev ciljev ERC, je znanstveni svet posebno pozornost namenil metodologiji strokovnega ocenjevanja ERC. Sprejel je sestav odborov za strokovno ocenjevanje na visoki ravni, ki zajema celoten razpon raziskovalnih disciplin in je organiziran v okviru treh glavnih raziskovalnih področij: fizikalne in tehniške vede, biološke vede ter družbene in humanistične znanosti. Med člani odbora, ki jih predlaga znanstveni svet, so znanstveniki, inženirji ter najuglednejši mednarodni strokovnjaki iz EU in zunaj nje.

Vsak odbor pokriva širok spekter tem, da bi se tako zagotovilo ustrezno upoštevanje visokokakovostnih interdisciplinarnih predlogov, vodi pa ga predsedujoči odbora, ki zagotavlja vidnost in verodostojnost celotnega postopka strokovnega ocenjevanja. Na podlagi izkušenj s prejšnjim razpisom se je število odborov za prvi razpis za subvencije ERC za priznane raziskovalce v letu 2008 povečalo na 25, da bi se bolje porazdelilo povpraševanje med vsemi odbori ter zagotovila zastopanost različnih disciplin. Ustanovljeni sta bili dve skupini odborov, ki delujeta v izmeničnih letih. S tem se ublaži obremenjenost posameznih ocenjevalcev in se jim omogoči, da lahko tudi sami vložijo vlogo ERC.

Tudi število odborov za subvencije za začetek samostojne poti raziskovalca se je povečalo na 25 in odbori tako usklajeno delujejo v obeh shemah subvencioniranja.

4. IZVAJANJE PROGRAMA

Pri izvajanju programa so se v celoti izvršili obveznosti v višini 523,90 milijona EUR (celotna obveznost) in plačila v višini 227,20 milijona EUR. Ta zneska predstavljata 99,988 % oziroma 100 % operativnih sredstev posebnega programa „Zamisli“.

4.1. Subvencije

Subvencije se dodelijo na podlagi formalnega sporazuma o subvencioniranju, ko se zaključijo pravni in finančni postopki ter sprejme formalni sklep o dodelitvi. Postopek priprave subvencij ne vključuje pogajanj o znanstveni ali tehnični vsebini predloga, subvencija se dodeli na podlagi predloženega predloga, financiranje pa se priporoči s strokovnim ocenjevanjem.

Če postane na voljo dovolj proračunskih sredstev (npr. z umikom izbranih predlogov ali sredstvi tretjih strani), se sporazum o subvencioniranju začne pripravljati najprej za predlog, ki je najvišje na rezervnem seznamu, nato pa še za ostale predloge, in sicer v padajočem zaporedju glede na končno razvrstitev.

4.1.1. Subvencije za začetek samostojne poti raziskovalca za leto 2007

Postopek dodelitve prvih subvencij ERC za začetek samostojne poti raziskovalca se je zaključil v prvi polovici leta 2008 in je potekal pod skrbnim nadzorom znanstvenega sveta. Prvotni proračun v višini 292,2 milijona EUR iz spremenjenega delovnega programa za leto 2007 se je zaradi prispevkov držav, ki niso članice EU, vendar sodelujejo pri 7OP, povečal na 338 milijonov EUR. Ta povečani proračun je ERC omogočil, da je lahko financiral več od približno 250 prvotno pričakovanih subvencij.

Od vloženih predlogov se je nazadnje 299 vlog financiralo po prednostnem vrstnem redu, ki se je določil s strokovnim ocenjevanjem.

4.1.2. Subvencije za priznane raziskovalce za leto 2008

Prvi razpis za subvencije ERC za priznane raziskovalce je bil objavljen 30. novembra 2007 s tremi različnimi roki oddaje spomladi 2008, odvisno od področja (fizikalne in tehniške vede, biološke vede ter družbene in humanistične znanosti). Razpis je vključeval enostopenjski prijavni postopek (vložniki so morali do roka za oddajo predložiti celoten predlog, skupaj s povzetkom in dokazili o preteklih uspehih pri vodilnih vlogah na področju znanosti) in dvostopenjski postopek ocenjevanja. Okvirni proračun je znašal 516,95 milijona EUR.

Posebna izvedbena struktura je izvedla sistem strokovnega ocenjevanja ERC, vključno z imenovanjem članov odbora, kakor je določil znanstveni svet. Prejetih je bilo skupno 2 167 predlogov (997 na področju fizikalnih ved, 766 na področju bioloških ved ter 404 na področju družbenih in humanističnih znanosti), od katerih jih je bilo po preverjanju izpolnjevanja pogojev strokovno ocenjenih 2 034. To število je bilo precej manjše od števila predlogov, predloženih v zvezi s subvencijami za začetek samostojne poti raziskovalca za leto 2007, kar kaže na uspešnost protiukrepov, ki so bili sprejeti z namenom zmanjšanja števila predlogov, vendar brez ogrožanja njihove kakovosti[4]. Do konca leta 2008 je bilo 275 predlogov, vloženih v okviru tega razpisa, izbranih za financiranje: 114 na področju fizikalnih ved, 84 na področju bioloških ved ter 48 na področju družbenih in humanističnih znanosti, 29 pa se jih je obravnavalo v okviru nove interdisciplinarne kategorije. Glede na razpoložljivost sredstev tretjih držav bi se v letu 2009 v okviru tega razpisa lahko financiralo več predlogov.

4.1.3. Subvencije za začetek samostojne poti raziskovalca za leto 2009

Drugi razpis za subvencije ERC za začetek samostojne poti raziskovalca je bil objavljen julija 2008 s tremi različnimi roki oddaje jeseni 2008, odvisno od področja. Vloženi so bili skupno 2 503 predlogi: 1 112 na področju fizikalnih ved, 927 na področju bioloških ved ter 464 na področju družbenih in humanističnih znanosti. Ker je postopek še v teku, končni podatki o številu izbranih predlogov še niso na voljo.

4.1.4. Subvencije za priznane raziskovalce za leto 2009

Drugi razpis za subvencije ERC za priznane raziskovalce je bil objavljen novembra 2008 s tremi različnimi roki oddaje spomladi 2009, odvisno od področja. Ker je postopek še v teku, končni podatki o številu predlogov še niso na voljo.

4.2. Programski odbor

Sestanki programskega odbora „Zamisli“ so potekali 31. januarja, 12. junija in 20. novembra 2008. Poleg formalnih dejavnosti programskega odbora (katerega vloga je običajno svetovalna) je bil namen teh sestankov polno obveščanje odbora o napredku pri izvajanju programa „Zamisli“ in ERC ter omogočanje odprte izmenjave informacij o strategiji in operativnih zadevah med odborom, znanstvenim svetom, generalnim sekretarjem ERC ter posebno izvedbeno strukturo.

4.3. Pregled izpolnjevanja etičnih meril

Zunanji odbor za etiko je proučil 95 od 299 projektov, izbranih za financiranje v okviru razpisa za subvencije za začetek samostojne poti raziskovalca za leto 2007, pri 40 od teh projektov pa je bil opravljen celovit pregled izpolnjevanja etičnih meril. En projekt, ki vključuje uporabo človeških izvornih celic, je bil oktobra 2008 predložen v mnenje regulativnemu programskemu odboru „Zamisli“.

V okviru razpisa za subvencije za priznane raziskovalce za leto 2008 je bila pri 126 predlogih izvedena proučitev etičnih vidikov. Pri tem se je pokazalo, da je bil pri 57 predlogih, od katerih sta dva predlagala uporabo človeških izvornih celic, potreben celovit pregled izpolnjevanja etičnih meril. V 61 primerih, v katerih celovit pregled izpolnjevanja etičnih meril ni bil potreben, je bilo treba predložiti kopije nacionalnih odobritev. Za osem predlogov se je postopek za sporazum o subvencioniranju lahko začel, ne da bi se zahtevala predložitev dokumentacije ali novi pregledi. Celovit pregled izpolnjevanja etičnih meril je potekal novembra 2008. V dveh primerih se je zahteval nov pregled izpolnjevanja etičnih meril. Ta se je opravil januarja 2009 in oba predloga sta bila odobrena pod pogojem, da vlagatelji predložijo dodatno dokumentacijo.

4.4. Pritožbe

Odbor za pritožbe[5] za posebni program „Zamisli“ je obravnaval 276 pritožb v zvezi s predlogi, vloženimi v okviru razpisa za subvencije za začetek samostojne poti raziskovalca za leto 2007, in 174 predlogov v zvezi s predlogi, vloženimi v okviru razpisa za subvencije za priznane raziskovalce za leto 2008. Te številke predstavljajo približno 3 % oziroma 8 % predlogov, vloženih v okviru posameznega razpisa.

Odbor za pritožbe je ugotovil, da je bila za 15 zahtevkov v zvezi z vlogami v okviru razpisov za subvencije za začetek samostojne poti raziskovalca za leto 2007 in 14 zahtevkov v okviru razpisa za subvencije za priznane raziskovalce za leto 2008 potrebna ocena ali ponovna ocena. Z izjemo dveh primerov so zdaj vse ocene in ponovne ocene zaključene. V nobenem od primerov, ki jih je proučil odbor za pritožbe, prvotna odločitev ni bila spremenjena.

4.5. Obveščanje

V letu 2008 je bilo precej truda vloženega v učinkovito obveščanje znanstvene skupnosti o dejavnostih ERC in povečanje ozaveščanja širše javnosti. Za razširjanje informacij o ERC so bila razvita številna komunikacijska orodja, proizvodi in poti.

V okviru francoskega predsedovanja je 7. oktobra 2008 v Parizu potekala zelo uspešna konferenca ERC. Konferenca z naslovom Evropski raziskovalni svet za politiko odličnosti: prvi nagrajenci utirajo pot je bila namenjena oceni prvega leta financiranja ERC, številnim prejemnikom subvencij ERC za začetek samostojne poti raziskovalca pa je omogočila izmenjavo izkušenj. Poleg tega je ERC v okviru svoje komunikacijske strategije, ki je bila prvotno usmerjena na Združene države Amerike, sodeloval tudi na znanstvenih sejmih in konvencijah mednarodnih razsežnosti.

4.6. Spremljanje, presoja in ocenjevanje posebnega programa „Zamisli“

V letu 2008 so bili sprejeti ukrepi za zagotovitev, da je ERC pri izvajanju svojih dejavnosti učinkovit, pregleden in odgovoren ter da deluje kot prava „učeča se organizacija“, ki stalno ocenjuje dosežke ter na podlagi izkušenj prilagaja in izboljšuje postopke.

ERC si je vse leto prizadeval za nadaljnji razvoj strategije za spremljanje, presojo in ocenjevanje svojih dejavnosti in njihovih vplivov z znanstvenega stališča. Vzpostavljen je bil okvir, ki vključuje strateške zahteve ERC, pristojnosti znanstvenega sveta ter obveznosti Komisije za spremljanje in ocenjevanje izvajanja programa. Upošteva različne kategorije možnih učinkov in vplivov ter širše in celovito razumevanje uspešnosti ERC.

4.6.1. Podporni ukrepi

Obveznost izdaje razpisa za usklajevalne podporne ukrepe je bila prvič vključena v delovni program za leto 2008. Prvi razpis za usklajevalne podporne ukrepe je bil objavljen julija 2008 z rokom novembra 2008, njegov cilj pa je bil ustvariti portfelj projektov, študij in z njimi povezanih pobud, ki bo prispeval k spremljanju, presoji in ocenjevanju vpliva ERC ter programa „Zamisli“. Delovni program je vključeval tudi podporne ukrepe za dejavnosti nekaterih pravnih oseb (imenovanih upravičenci), namenjene podpori predsedniku in podpredsednikom znanstvenega sveta na njihovih delovnih mestih[6].

Izbrana sta bila dva predloga, od katerih prvi analizira vpliv programa na raziskovalce, raziskovalne organizacije, institucije za financiranje ter politične strukture, drugi pa na poklicni razvoj, institucije gostiteljice, raziskovalne strukture in rezultate raziskav. Rezultati so se analizirali na podlagi zgoraj opisanega okvira in novembra 2008 je bil objavljen drugi razpis za usklajevalne podporne ukrepe, usmerjen na „vrzeli“ v temah in področjih interesa, na katerih v prejšnjem razpisu noben predlog ni bil izbran za financiranje. Informacije so se poslale ocenjevalcem in 16. septembra je bil v Bruslju organiziran informacijski dan.

4.6.2. Pregled struktur in mehanizmov

Poleg ocenjevanja, ki je v teku, Priloga I k Odločbi o posebnem programu „Zamisli“ zahteva, da

bo opravljen tudi neodvisen pregled struktur in mehanizmov ERC glede na naslednja merila: znanstvena odličnost, samostojnost, učinkovitost in preglednost; pri tem bo ves čas sodeloval znanstveni svet. Vključen bo tudi postopek in načela za izbiro članov znanstvenega sveta. Pregled bo posebej osredotočen na prednosti in pomanjkljivosti strukture, zasnovane na izvajalski agenciji, in strukture, zasnovane na členu 171 Pogodbe. Na osnovi tega pregleda bo treba te strukture in mehanizme ustrezno spremeniti. Komisija bo takoj, ko bo mogoče, zagotovila potrebne priprave za prehod na katere koli zahtevane spremenjene strukture, vključno z zakonodajnimi predlogi, za katere bo menila, da so potrebni, in jih v skladu s Pogodbo predstavila Evropskemu parlamentu in Svetu.

V letu 2008 je Komisija Evropskemu parlamentu in Svetu predložila sporočilo o metodologiji in formalnih pogojih za pregled struktur in mehanizmov Evropskega raziskovalnega sveta, ki ga bodo izvajali neodvisni strokovnjaki[7]. Pregled se je opravil v letu 2009.

5. ORGANIZACIJA EVROPSKEGA RAZISKOVALNEGA SVETA

5.1. Znanstveni svet

Trije člani znanstvenega sveta so v letu 2008 odstopili iz osebnih razlogov[8]. Komisija je za določitev treh novih članov znanstvenega sveta ustanovila „odbor za določitev“[9]. Poleg tega so ta odbor prosili za priporočila o metodi za nadomeščanje članov v prihodnosti[10].

Znanstveni svet se je v letu 2008 sestal petkrat na plenarnem zasedanju. Odbor ERC, ki ga je znanstveni svet ustanovil, da bi organiziral sestanke znanstvenega sveta in skrbel za povezavo s posebno izvedbeno strukturo, se je med letom sestal sedemkrat. Poleg tega je znanstveni svet organiziral neformalno „strateško zaprto sejo“, na kateri se je razpravljalo o izkušnjah prvih treh let delovanja znanstvenega sveta ter o prihodnjih strateških usmeritvah.

5.2. Ustanovitev izvajalske agencije ERC kot posebne izvedbene strukture

Sklep o ustanovitvi ERC zahteva, da je treba posebno izvedbeno strukturo vzpostaviti kot zunanjo strukturo, ki je pristojna za vse vidike upravnega izvajanja in izvedbo programa, kakor je določeno v delovnem programu. Posebna izvedbena struktura izvaja zlasti postopke ocenjevanja, postopek strokovnega ocenjevanja in izbire v skladu z načeli znanstvenega sveta ter zagotavlja finančno in znanstveno upravljanje subvencij.

V letu 2007 je bil sprejet sklep, da se z ustanovitvijo izvajalske agencije, ki je bila formalno ustanovljena s Sklepom Komisije z dne 14. decembra 2007[11] na podlagi splošnih pravil za izvajalske agencije[12], izpolni zahteva po vzpostavitvi posebne izvedbene strukture kot zunanje strukture. Poleg tega je analiza stroškov in koristi pokazala, da bi se z izbiro izvajalske agencije upravni stroški lahko zmanjšali s 5 %, kakor je bilo prvotno predvideno v Odločbi o posebnem programu „Zamisli“, na 3,5 %, tj. delež, ki je v primerjavi s podobnimi agencijami za financiranje ugoden.

5.2.1. Akt o pooblastitvi

Komisija je oktobra 2008 sprejela akt o pooblastitvi, s katerim je na izvajalsko agencijo ERC prenesla pooblastila za opravljanje nalog, potrebnih za izvajanje programa in podporo znanstvenemu svetu[13]. Med druge posebne naloge spadajo načrtovanje in izvajanje dejavnosti informiranja, obveščanja in razširjanja ter pooblastilo za imenovanje strokovnjakov za ocenjevanje predlogov in podpisovanje sporazumov o subvencioniranju.

5.2.2. Ustanovitev pripravljalnega odbora

Ustanovitev pripravljalnega odbora je predvidena za vse izvajalske agencije[14], pristojen pa je zlasti za sprejetje letnega delovnega programa in administrativnega proračuna agencije. Pripravljalni odbor izvajalske agencije ERC je bil ustanovljen leta 2008 s sklepom Komisije[15], njegova sestava pa odraža posebne lastnosti ERC. Pripravljalni odbor izvajalske agencije ERC sestavljajo trije predstavniki Komisije in dva predstavnika znanstvene skupnosti, od katerih je eden član znanstvenega sveta, generalni sekretar ERC pa ima status opazovalca.

5.2.3. Dodelitev upravne samostojnosti

Pred dodelitvijo upravne samostojnosti agenciji je funkcije posebne izvedbene strukture, kakor je določeno v Sklepu o ERC, zagotavljala posebna služba Komisije: direktorat S GD za raziskave[16]. Od leta 2008 je bil dosežen znaten napredek pri formalni ustanovitvi in pooblastitvi agencije, tako glede vzpostavitve njenega pravnega in upravnega okvira kot tudi glede prenosa nalog z direktorata S na agencijo.

5.3. Napotitev in zaposlitev osebja

Prvi razpisi za prijavo interesa in obvestila o prostih delovnih mestih so bili objavljeni v letu 2008 z namenom zaposlitve ali napotitve na profile ali delovna mesta znotraj agencije. Na ta način se je število osebja izvajalske agencije ERC stalno povečevalo in do konca leta je bilo razporejenih že 61 članov osebja, ki so svoje dejavnosti opravljali vzporedno z osebjem direktorata S GD za raziskave. Poleg tega je ta GD agenciji posodil enajst znanstvenih uradnikov. Zaposlitve in napotitve so potekale tako hitro, da se je zmanjšanje števila osebja v direktoratu S v istem obdobju več kot nadomestilo.

Na ta način pravilno izvajanje programa ni bilo moteno, upravna zmogljivost agencije pa se je spričo dodelitve samostojnosti leta 2009 povečala in okrepila[17].

5.3.1. Uradniki, napoteni v interesu službe

Jack Metthey, direktor direktorata S, je bil sočasno imenovan za začasnega direktorja izvajalske agencije ERC[18], dokler ne bo imenovan direktor agencije.

Poleg mesta direktorja se načrtuje, da se bo v agenciji še 19 drugih delovnih mest zapolnilo z uradniki Komisije, napotenimi v interesu službe: 16 na vodstveni in tri na nevodstveni ravni. Razpisi za vsa ta delovna mesta so bili objavljeni med letom 2008 in do konca leta je bilo eno vodstveno mesto zapolnjeno.

5.3.2. Na novo zaposleno začasno osebje

Na novo zaposleno začasno osebje bo zasedlo ključna znanstvena, operativna in upravna delovna mesta. Vseh 80 delovnih mest za začasno osebje je bilo objavljenih v letu 2008 in za večino od njih so izbirni postopki do konca leta že precej napredovali. Ker je proces zaposlovanja za to kategorijo osebja precej dolg, so prvi začasni uradniki svoje naloge v agenciji prevzeli v začetku leta 2009.

5.3.3. Pogodbeno osebje

Pogodbeno osebje se zaposli za opravljanje nalog na številnih področjih pod nadzorom začasnega osebja.

5.3.4. Napoteni nacionalni izvedenci

Napotenim nacionalnim izvedencem v direktoratu S je bila ponujena možnost premestitve na agencijo. Do konca leta 2008 je enajst izvedencev to ponudbo sprejelo.

5.4. Lokacija

Za ERC so se nabavili ločeni prostori v Bruslju, v stavbi „Covent Garden“ blizu Gare du Nord in mestnega botaničnega vrta, kjer se bo nahajala tudi Izvajalska agencija za raziskave (REA) Komisije, ki bo upravljala druge posebne programe 7OP. V teh prostorih so zdaj pisarne osebja agencije in generalnega sekretarja ERC, zagotovljeni pa so tudi prostori za sestanke, v katerih znanstveni svet opravlja strokovno ocenjevanje.

Celotno osebje izvajalske agencije ERC naj bi se v nove pisarne preselilo do konca leta 2009.

6. SKLEPNE UGOTOVITVE IN IZGLEDI ZA LETO 2009

V letu 2008 je bil zabeležen pomemben napredek pri razvoju na glavnih zakonodajnih in operativnih področjih v zvezi z izvajalsko agencijo ERC, na podlagi katerega je bila agenciji v letu 2009 dodeljena samostojnost. Pri tem je bilo ključnega pomena učinkovito sodelovanje z znanstvenim svetom. Zaposlitev in napotitev osebja agencije sta napredovali in dobili nov zagon ter tako nadoknadili začetne zamude, ki so nastale zaradi interesa in zelo velikega odziva na prve razpise za oddajo vlog.

Sheme subvencioniranja ERC se bodo v prihodnosti nadalje razvijale, da bi se zagotovila nadaljnja podpora odličnosti in njihovo učinkovito upravljanje. Proučujejo se ukrepi za povečanje zanimanja raziskovalcev iz tretjih držav za EU in pridružene države. Poleg tega se načrtujejo prilagoditve in kampanje za povečanje udeležbe ženskih raziskovalk. Znanstveni svet je soglašal z nadaljnjo krepitvijo določb delovnega programa, ki upoštevajo prekinitve v poklicnih izkušnjah ženskih znanstvenic.

ERC si tudi prizadeva, da se financiranje ne bi omejilo zgolj na bogatejše države in regije Evrope. V okviru modela sporazuma o subvencioniranju ERC ter drugih razpoložljivih upravnih in pravnih možnosti, se od institucij gostiteljic pričakuje, da si ustrezno prizadevajo, da bi z dodelitvijo subvencije ERC privabile ugledne znanstvenike in strokovnjake ter jih tudi zadržale.

Hkrati se od institucij gostiteljic pričakuje, da bodo vire subvencioniranja ERC namenile za doseganje ciljev posebnega raziskovalnega projekta. S subvencijami ERC bi se morala podpirati raziskovalna odličnost po vsej Evropski uniji in v pridruženih državah, vključno z državami in regijami, ki nimajo na voljo tako dobrih raziskovanih ustanov in infrastrukture. Na ta način lahko subvencije ERC dopolnijo prizadevanja institucij gostiteljic za vzpostavitev ali okrepitev odličnosti po vsej Evropi.

Uspešnost in učinkovitost se bosta izboljšali s spremljanjem in ocenjevanjem ter zlasti s pregledom struktur in mehanizmov ERC. ERC se vidi kot „učeča se organizacija“, dosedanje izkušnje pa bodo pripomogle k temu, da bo pregled, ki bi se moral zaključiti še pred koncem mandata sedanje Komisije, koristen.

[1] 2007/134/ES: Sklep Komisije z dne 2. februarja 2007 o ustanovitvi Evropskega raziskovalnega sveta (UL L 57, 24.2.2007, str. 14).

[2] 2006/972/ES: Odločba Sveta z dne 19. decembra 2006 o posebnem programu „Zamisli“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (UL L 400, 30.12.2006, str. 242).

[3] C(2007) 5746, 29.11.2007, ni bil objavljen.

[4] Glej tudi oddelek 3.1.

[5] UL L 391 in UL L 400 z dne 30.12.2006 (pravila ES oziroma Euratom) in popravek v dokumentu Euratom v UL L 54 z dne 22. 2.2007, str. 4.

[6] Ti podporni ukrepi so sledili posebnim podpornim dejavnostim, ki so bile vzpostavljene s podobnim namenom kot pripravljalni ukrepi v šestem okvirnem programu.

[7] COM(2008) 526.

[8] To so bili profesor Paul J. Crutzen, profesor Lord May z Oxforda in profesor Manuel Castells.

[9] Za člane tega odbora so bili imenovani profesor Eero Vuorio (rektor Univerze v Turkuju) kot predsedujoči odboru ter profesorica Hélène Ahrweiler (častna rektorica Akademije v Parizu), profesorica Zita Aušrelė Kučinskienė (dekanica Medicinske fakultete Univerze v Vilni) in profesor Arnold Schmidt (profesor na Univerzi za tehnologijo na Dunaju) kot člani.

[10] Novice o raziskavah EU: Set up of the ERC Identification Committee . Bruselj, 23. septembra 2008 (http://ec.europa.eu/research/index.cfm?pg=newsalert&lg=en&year=2008&na=na-230908).

[11] 2008/37/ES: Sklep Komisije z dne 14. decembra 2007 o ustanovitvi „Izvajalske agencije Evropskega raziskovalnega sveta“ za upravljanje posebnega programa Skupnosti „Zamisli“ na področju pionirskih raziskav pri uporabi Uredbe Sveta (ES) št. 58/2003 (UL L 9, 12.1.2008, str. 15).

[12] Uredba Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (UL L 11, 16.1.2003, str. 1).

[13] Odločba Komisije z dne 8. oktobra 2008 o prenosu pooblastil na izvajalsko agencijo Evropskega raziskovalnega sveta z namenom opravljanja nalog v zvezi z izvajanjem posebnega programa „Zamisli“ na področju raziskav, vključno zlasti z izvajanjem odobritev, predvidenih v proračunu Skupnosti, C(2008) 5694 (neobjavljeno).

[14] Člen 8 Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (UL L 11, 16.1.2003, str. 1).

[15] Sklep Komisije o imenovanju petih članov in enega opazovalca pripravljalnega odbora izvajalske agencije Evropskega raziskovalnega sveta, C(2008) 5132 (neobjavljeno).

[16] Upravna samostojnost se je agenciji dodelila 15. julija 2009.

[17] Glej poglavje 5.2.3.

[18] Sklep, sprejet na 1839. zasedanju Komisije 16. julija 2008.